Minnestein etter Johan Moan
**Johan Moan** (født 16. september 1900 i Leksvik, død 28. mai 1987 i Leksvik) var en norsk motstandsmann og etterretningsagent for XU under andre verdenskrig.

Moan var sterkt engasjert i motstandskampen på Fosen i krigsårene. Han hjalp flyktninger med å komme seg til Sverige. På tur til grensen med en rømt russer og en mann fra Trondheim ble Moan arrestert (8. februar 1944) etter å ha vært angitt av dobbeltagenten Karl Adding. Russeren ble henrettet. Gestapo overlot Moan til Rinnanbanden 25. mai 1944. Han satt fanget i det beryktede Bandeklosteret til Rinnanbanden i Trondheim. Moan ble torturert og deretter plassert i kjelleren med hendene bundet. Han fikk løs tauene og kom seg ut gjennom et lite vindu. Han klarte å flykte derfra om morgenen 26. mai 1944, og reiste til Tomset (i utkanten av Estenstadmarka i Trondheim) hvor han skjulte seg i en barhytte i seks uker. Moan er den eneste som klarte å rømme fra Bandeklosteret. På grunn av rømningen ble den planlagte Operasjon Oleander fremskyndet og satt ut i livet umiddelbart da Moan visste via avhørene hvor mye tyskerne hadde kjennskap til motstandskampen på Fosen. Broren Jon var også ettersøkt, mens broren Kristoffer Moan satt på Grini. Bakgrunnen for arrestasjonen av Moan var blant annet motstandsaktiviteten på Fosen. Agentene Arnfinn Grande og Kåre Nøstvold hadde landet i fallskjerm i Verran-fjellene og etablerte radiosendere.

Fra sommeren 1942 hadde Sara Bodd, mor til bl.a. Leon Bodd, fått husly for seg og flere av barna hos Moan i Leksvik. Uvitende om arrestasjonene som foregikk, reiste 17 år gamle Sonja og moren til Trondheim 26. november. I byen traff de en bekjent som advarte dem om hva som foregikk. Med hjelp fra byggmester Prytz i Haltdalen kom hun og onkelen Moses Kahn seg over grensen. Sonja traff på noen gutter som viste henne vei over fjellet til Tydalen. Et par dager senere fikk moren Sara vite hva som foregikk, og de rømte også til Sverige via Haltdalen.

Plakat av Knut Løvås til første del av Marte Hallems spel-trilogi om Operasjon Oleander.
Etter krigen fikk Moan møte Rinnan mens Rinnan satt i fengsel.

Som pensjonist bygde han opp to eksemplarer av Serberhytta oppe i Rødsjøen i 1970-årene, en tro miniatyrkopi som ble gitt i gave til Fosen folkehøgskole i Rissa og Hjemmefrontmuseet i Trondheim.

Han bodde hele sitt liv på hjemgården Moan i Leksvik i Trøndelag. I 1986 mottok Johan Moan Leksvik kommunes kulturpris. Det er reist en minnestein på stedet hvor Moan lå i skjul.

Bibliografi
-----------

* Moan, Johan (1980). *Rømte frå Rinnan*. Melhus: Snøfugl. ISBN 8270830992.

Referanser
----------

1. ↑  Johan Moan (XU i Trøndelag)
2. 1 2  Sivertsen, Aage Georg (1995). *Rinnan: et nærbilde*. Oslo: Universitetsforlaget.
3. ↑  Ulstein, Ragnar (1992). *Etterretningstjenesten i Norge 1940-45*. Oslo: Cappelen. ISBN 8202138221.
4. 1 2  Ulstein, Ragnar: Jødar på flukt. Samlaget, 1995.
5. ↑  Killingberg, Alexander (9. juni 2014). «60 fosninger ble arrestert». *www.fosna-folket.no*. Besøkt 9. mars 2020.
6. ↑  Øksendal, Asbjørn (1968). *Operasjon Oleander: Gestapo i Trondheim og Leksvik-affæren 1942-44*. Trondheim: Nordenfjelske.

Eksterne lenker
---------------

* Leksvik kommune / kulturprisen[*død lenke*]

  


|  |  |
| --- | --- |
| Oppslagsverk/autoritetsdata | BIBSYS **·** VIAF
 |

Portal: Andre verdenskrig